નર્મદા અનેક રીતે વિશિષ્ટ નદી છે. આજે જ્યાં હિમાલય છે, ગંગા-યમુનાનું મેદાન છે, કરોડો વર્ષો પૂર્વે ત્યાં છીછરો સમુદ્ર હતો. જ્યારે હિમાલય નહોતો, વિન્ધ્યાચળ અને સાતપુડા ત્યારે પણ હતા. જ્યારે ગંગા નહોતી, નર્મદા ત્યારે પણ હતી. શ્રેષ્ઠ ભલે ગંગા હોય પણ જ્યેષ્ઠ નર્મદા છે. નર્મદાની બીજી વિશેષતા એ છે કે સંસારમાં એકમાત્ર નર્મદાની જ પરિક્રમા કરવામાં આવે છે. સેંકડો વર્ષોથી હજારો શ્રદ્ધાળુઓ એની પરિક્રમા કરતા આવ્યા છે. મેં પણ આ પરિક્રમા કરી છે પણ મારો તરીકો જુદો હતો અને મારાં કારણ પણ જુદાં હતાં. આ પરિક્રમા મેં સળંગ નહીં પણ કટકે કટકે કરેલી. એક સાધ્વીને મેં કહ્યું કે નોકરીને લીધે આ પરિક્રમા એકસાથે નથી કરી શકતો, રજાઓમાં થોડી થોડી કરીને કરું છું તો એમણે કહ્યું કે, બેટા, આનું દુ:ખ ન કરતો. બુંદીકા લડ્ડુ પૂરા ખાઓ તો મીઠા લગતા હૈ ઔર ચૂરા ખાઓ તો ભી મીઠા હી લગતા હૈ.